To på rømmen fra fengsel i Hedmark – kort tid etter Anundsen-besøk
– To personer har rømt. Ved telling 18.30 manglet de to personer, sier operasjonsleder Dyre Antonsen ved Hedmark politidistrikt til VG i 20.30-tiden lørdag kveld. Ifølge Antonsen er begge rømlingene øst-europeiske menn i 30-årene. Den ene er dømt for overtredelser av utlendingsloven, mens den andre soner en kortere straff for grove tyverier. – De er etterlyst internt i politiets systemer, sier Antonsen, og legger til at politiet ikke har noen formening om hvor de har tatt veien. Politiet opplyser at mennene ikke anses som farlige. I 4-tiden natt til søndag var de to fangene fortsatt på frifot, opplyser Hedmark politidistrikt til NTB. Politiet ser ikke bort fra at de kan ha kommet seg langt av gårde, og sannsynligvis ut av landet. Husker du? Fange rømte fra Bastøy på surfebrettIfølge NRK besøkte justisminister Anders Anundsen det samme fengselet lørdag ettermiddag, i forbindelse med planene om å utvide fengselet med 200 nye soningsplasser. – Dette viser behovet for flere lukkede fengselsplasser. Det er et problem at innsattegruppen på soningssteder med lav sikkerhet er mer krevende enn de burde være. Flere av disse burde vært i fengsel med høyere sikkerhet, sier Anundsen til VG lørdag kveld. – Derfor er det bra at vi får 242 flere lukkede plasser tilgjengelig fra 1. september i år og ytterligere minst 41 i løpet av året. Det vil helt sikkert bidra til færre unnvikelser. Ut over det kan jeg ikke si stort om de tilfellene VG peker på, for jeg kjenner ikke omstendighetene rundt disse. Sett denne? Her er narkodømte fanger på grillfest i fengseletPå sine hjemmesider skriver fengselet at Ilseng er en avdeling av Hedmark fengsel med lavt sikkerhetsnivå og 86 soningsplasser. Fengselsdirektør i Hedmark fengsel avdeling Ilseng, Jan Korsvoll, sier til VG at mennene har rømt fra en åpen enhet, hvor forholdene er av en slik type at alle fanger har gjennomgått en sikkerhetsklarering før soning. Den siste sikre observasjonen av de to rømlingene var trolig under telling i forbindelse med middagsserveringen i fengselet i 15.30-tiden. Justisministeren forlot fengselet rundt én time senere, opplyser Korsvoll. – Det er ikke akkurat et kunststykke å komme seg over et gjerde i en sånn anstalt, sier Korsvoll til VG. Ifølge fengselsdirektøren forsvant to personer fra samme avdeling tidligere i sommer, og i det tilfelle ble fangene innhentet i løpet av noen timer. – Det er alltid trist når noen stikker av fra soning, men det er også litt av realiteten. Vi tar inn innsatte med alle typer bakgrunn og vi kan ikke gardere oss 100 prosent mot at folk unnviker fra oss.
To fanger har rømt fra Hedmark fengsel på Ilseng. Justisminister Anders Anundsen besøkte det samme fengselet noen timer i forveien.